A kormánypárt aktivistái egy listával a kezükben kopogtattak, kategorizálták a választói preferenciákat.

Vizsgálatot indított a Nemzeti Adatvédelmi és Információszabadság Hatóság (NAIH) a Kubatov-listaként elhíresült fideszes adatbázis miatt – ez derült ki abból a levélből, amit a független országgyűlési képviselő, Hadházy Ákos juttatott el az Indexhez.

Péterfalvi Attilánál, a NAIH vezetőjénél többen is bejelentést tettek azt követően, hogy az októberi önkormányzati választás előtt két településen, Kaposváron és Érden is lefotóztak egy papírt, amelyen a vádak szerint a Kubatov Gábor Fidesz-pártigazgató nevével összekapcsolva ismertté váló lista áll.

Arról a 24.hu írt korábban, hogy Érden és Kaposváron kormánypárti aktivisták kopogtattak a választóknál, a feladat pedig az volt, hogy betűkkel kategorizálják a választók szavazáshoz és Fideszhez való hozzáállását. A lap szerint a kódok a következők voltak, ezt le is fotózták:

T (támogat),

E (elutasít),

B (bizonytalan),

N (nincs otthon),

R (rossz cím),

G (egyéb),

M (mozgássérült),

H (elhunyt),

K (elköltözött).

Minden jel szerint ezt használta a Fidesz a mozgósítási kampányra.

Hadházy az infotörvényre hivatkozva azt kifogásolta, hogy a fenti adatkezelésnek nincs egyértelműen, nyilvánosan meghatározott célja. A törvénybe ütközik szerinte, hogy azok a választópolgárok, akik neve mellett az „E (elutasít), a B (bizonytalan), vagy N (nincs otthon)” kódot jelölték, nem járultak hozzá személyes adataik kezeléséhez.

A beérkezett bejelentések után a NAIH hivatalból eljárást indított a Fidesz adatkezelésének vizsgálatára – áll Péterfalvi Hadházynak címzett levelében.

Az Index megjegyzi, a lista ügye nem először kerül elő a NAIH-nál, folyamatosan vita, hogy az adatbázis legális-e, vagy sem. Hét éve például Péterfalvi úgy döntött, nem vizsgálódik, mert ez már egy lezárt ügy.

(Kép: illusztráció / egy korábbi feltételezett felvétel a Kubatov-listákról)